A BIZOTTSÁG HATÁROZATA

(1996. június 25.)

a tagállamok és a Bizottság által a Kohéziós Alapnak az 1164/94/EK tanácsi rendelet szerinti tevékenységével kapcsolatban végrehajtandó, a tájékoztatásra és a nyilvánosságra vonatkozó intézkedésekről

(96/455/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Kohéziós Alap létrehozásáról szóló, 1994. május 16-i 1164/94/EK tanácsi rendeletre[1] és különösen annak 14. cikkére, amely a Kohéziós Alap tevékenységére vonatkozóan a tájékoztatás és nyilvánosság tekintetében állapít meg rendelkezéseket,

mivel az 1164/94/EK rendelet 14. cikke (1) bekezdésének utolsó albekezdése úgy rendelkezik, hogy a Bizottság gondoskodik a tagállamoknak az Alap tevékenységére vonatkozó tájékoztatásáról;

mivel az 1164/94/EK rendelet 14. cikke (2) bekezdésének első albekezdése úgy rendelkezik, hogy az Alapból pénzügyi támogatásban részesülő intézkedés végrehajtásáért felelős tagállamok gondoskodjanak arról, hogy az intézkedés megfelelő nyilvánosságot kapjon, azzal a céllal, hogy a közvélemény értesüljön a Közösségnek az intézkedéssel kapcsolatban játszott szerepéről, valamint a lehetséges kedvezményezettek és a szakmai szervezetek értesüljenek az intézkedés által nyújtott lehetőségekről;

mivel az 1164/94/EK rendelet 14. cikke (2) bekezdésének harmadik albekezdése alapján a tagállamok tájékoztatják a Bizottságot az említett bekezdésen alapuló kezdeményezésekről;

mivel az 1164/94/EK rendelet 14. cikkének (3) bekezdésével összhangban a Bizottság a tájékoztatásra és a nyilvánosságra vonatkozó részletes szabályokat fogad el,

ELFOGADTA EZT A HATÁROZATOT:

1. cikk

A Kohéziós Alap tevékenysége tekintetében a tájékoztatásra és a nyilvánosságra vonatkozó részletes rendelkezéseket a következő mellékletek tartalmazzák.

2. cikk

Ennek a határozatnak a tagállamok a címzettjei.

Kelt Brüsszelben, 1996. június 25-én.

a Bizottság részéről

Monika WULF-MATHIES

a Bizottság tagja

I. MELLÉKLET

A KOHÉZIÓS ALAP TEVÉKENYSÉGE TEKINTETÉBEN A TÁJÉKOZTATÁSRA ÉS A NYILVÁNOSSÁGRA VONATKOZÓ RÉSZLETES RENDELKEZÉSEK

1. Célkitűzés és hatály

A Kohéziós Alap által társfinanszírozott valamennyi projekt esetében a tájékoztatásra és a nyilvánosságra vonatkozó intézkedések célja az, hogy valamennyi tagállamban jobban megismertessék a Közösség tevékenységét a társadalommal, és fokozzák e tevékenység átláthatóságát, valamint, hogy a négy érintett tagállamban hozott intézkedésekről egységes képet alakítsanak ki. A tájékoztatás és a nyilvánosság minden olyan projektre kiterjed, amelyhez a Kohéziós Alap pénzügyi hozzájárulást nyújt.

Ezek az intézkedések kiegészítik a Bizottság és a tagállamok által a regionális és kohéziós politika más területein vállalt, különösen pedig a strukturális alapok és a Halászati Orientációs Pénzügyi Eszköz (HOPE) által nyújtott támogatásra vonatkozóan a tagállamok által teendő, a tájékoztatásra és a nyilvánosságra vonatkozó intézkedésekről szóló, 1994. május 31-i 94/342/EK bizottsági határozat[2] alapján vállalt, a tájékoztatásra és a nyilvánosságra vonatkozó intézkedéseket.

2. Általános elvek

A Kohéziós Alap projektjeinek végrehajtásáért felelős országos, regionális, illetve helyi hatóságok felelnek a nyilvánosságra vonatkozó minden, a helyszínen vagy a projekt végrehajtása szerinti tagállam egész területén teendő intézkedésekért. A nyilvánosságot biztosító tevékenységet a Bizottság szervezeti egységeivel együttműködve kell folytatni, amelyeket pedig tájékoztatni kell az e célból hozott intézkedésekről.

Az illetékes országos, regionális, illetve helyi hatóságok megtesznek minden megfelelő közigazgatási intézkedést az említett intézkedések hatékony alkalmazásának biztosítása és a Bizottság szervezeti egységeivel történő együttműködés érdekében.

A Kohéziós Alapból nyújtandó támogatásra vonatkozó határozatot követően a tájékoztatásra és a nyilvánosságra vonatkozó intézkedéseket megfelelő időben kell megtenni. A Bizottság fenntartja jogát arra, hogy az 1164/94/EK rendelet H. cikke (a támogatás csökkentése, felfüggesztése és megszüntetése) szerinti eljárást indítson, amennyiben egy tagállam nem teljesíti e határozat szerinti kötelezettségeit.

3. A nyilvánosságot biztosító tevékenységgel kapcsolatos általános elvek

A 4. pontban megállapított részletes szabályok ellenére, a tájékoztatásra és a nyilvánosságra vonatkozó valamennyi intézkedésre a következő általános elveket kell alkalmazni:

A sajtó

Az illetékes hatóságok a legmegfelelőbb módon tájékoztatják a sajtót a Kohéziós Alap által társfinanszírozott tevékenységekről. Ebben a tájékoztatásban a Közösség részvételének tisztességes módon kell tükröződnie.

Ennek érdekében a tájékoztatási intézkedések tárgyát, különösen a regionális sajtó (írott sajtó, rádió és televízió) esetében, a projektek indítása (a Bizottság általi elfogadásukat követően) és végrehajtásuk lényeges szakaszainak indítása képezi. Biztosítani kell a megfelelő együttműködést a Bizottságnak az érintett tagállamban működő hivatalával.

Az előző két bekezdésben megállapított elveket alkalmazni kell a tagállamok által, például sajtóközlemények vagy kommünikék formájában, alkalmazott hirdetésekre is.

Tájékoztatási célú rendezvények

A Kohéziós Alap által társfinanszírozott projektek végrehajtását bemutató tájékoztatási célú rendezvények, mint például konferenciák, szemináriumok, vásárok és kiállítások szervezői vállalják, hogy a hangsúlyt a Közösség részvételéről való tájékoztatásra helyezik. A körülményektől függően a rendezvénynek otthont adó termekben el kell helyezni az európai zászlót, a dokumentumokon pedig fel kell tüntetni az európai jelképet. A Bizottságnak a tagállamokban működő hivatalai szükség szerint segítséget nyújtanak az ilyen rendezvények előkészítésében és lebonyolításában.

Tájékoztató anyag

A projektekkel, illetve hasonló intézkedésekkel kapcsolatos kiadványok (mint például füzetek és prospektusok) borítólapján egyértelműen fel kell tüntetni a közösségi részvételre utaló információt, és a nemzeti, regionális vagy helyi jelkép használata esetén az európai jelképet is.

Ha a kiadványban előszó található, azt a közösségi részvétel egyértelművé tétele céljából alá kell írnia egyrészt a tagállamban felelős személynek, másrészt pedig, a Bizottság részéről a Bizottság felelős tagjának vagy kijelölt képviselőjének. Ezekben a kiadványokban meg kell nevezni az érdekelt felek tájékoztatásáért felelős országos, regionális, illetve helyi testületeket.

A fenti elveket az audiovizuális anyagokra is alkalmazni kell.

4. A tagállamoknak a tájékoztatással és a nyilvánossággal kapcsolatos kötelezettségei

A Bizottsággal együttműködve, az illetékes országos, regionális és helyi hatóságok az adott projekt időtartamára összefüggő egységben határozzák meg a tájékoztatást és nyilvánosságot biztosító tevékenység tekintetében teendő intézkedéseket. Ezzel összefüggésben a tagállamok biztosítják, hogy a közösségi intézmények képviselői az Alappal kapcsolatos legfontosabb nyilvános tevékenységekben kellő mértékben részt vegyenek.

A támogatásfelügyeleti bizottságok vizsgálják ezen intézkedések végrehajtását, és ezzel kapcsolatban tájékoztatják a Bizottságot.

A projektek végrehajtása során a tagállamok illetékes hatóságai a következő intézkedéseket hozzák a Kohéziós Alapnak a kérdéses projektben való részvétele jelzésére:

a) a tájékoztatásra és a nyilvánosságra vonatkozó helyszíni intézkedéseket kell hozni azzal a céllal, hogy felhívják a közvélemény figyelmét a Közösség által a Kohéziós Alapon keresztül nyújtott támogatásra. A Kohéziós Alap által társfinanszírozott valamennyi projekt tartalmát a legmegfelelőbb formában kell közzétenni. A hatóságok gondoskodnak arról, hogy az e célból készült dokumentumok legalább a helyi és a regionális sajtóhoz eljussanak, valamint azokat az érdekelt felek rendelkezésére bocsátják. Biztosítják az elkészült tájékoztató és népszerűsítő anyagnak a tagállam egész területén való kiegyensúlyozott megjelenését;

b) az 1 millió ECU-t meghaladó költségű beruházások esetén az a) pontban foglaltak mellett:

- a tagállam illetékes hatóságai helyi szinten rendszeres sajtókonferenciákat tartanak minden, a projekttel kapcsolatos, közérdekű tény közlése céljából,

- a helyszíni intézkedések a következőket foglalják magukban:

- hirdetőtáblák felállítása a projekt helyszínén, és

- állandó emléktáblák elhelyezése a nyilvánosság előtt nyitva álló infrastrukturális létesítményeken.

Mindkettőt a II. melléklettel összhangban kell elhelyezni;

c) a 10 millió ECU-t meghaladó költségű beruházások esetén az a) és a b) pontban foglaltak mellett:

a tagállam illetékes hatóságai közérdeklődésre számot tartó prospektust és professzionális audiovizuális anyagot (például videóklipet) készítenek a projektről, amelyet meg kell küldeni a nemzeti és a regionális televízió- és rádióállomásoknak, a Bizottságnak, és kérelemre az érdekelt cégeknek és magánszemélyeknek. A prospektust és minden egyéb tájékoztató anyagot rendszeresen frissíteni kell;

d) a 20 millió ECU-t meghaladó költségű beruházások esetén az a), b) és c) pontban foglaltak mellett:

az illetékes hatóságok országos szinten rendszeres sajtókonferenciákat tartanak a projekttel és annak megvalósításával kapcsolatban, és e sajtókonferenciákon bemutatják a c) pontban említett audiovizuális anyagot is.

5. A Bizottságnak a tájékoztatásra és a nyilvánosságra vonatkozó kezdeményezései

A Bizottság valamennyi tagállamnak rendszeresen megküld minden megfelelő tájékoztató anyagot a Kohéziós Alap által támogatott projektekről és az ilyen anyagokat a projekt végrehajtásában részt nem vevő tagállamokban a nyilvánosság rendelkezésére bocsátja.

Emellett a Bizottság éves sajtókonferenciákat tart az említett tagállamokban, amelyek alkalmával egyrészt általános tájékoztatást ad a Kohéziós Alap tevékenységéről, másrészt pedig külön a 20 millió ECU-t meghaladó beruházásokról.

Minden második évben a sajtókonferenciára a Bizottság illetékes képviseleti irodájának szervezésében egy nyilvános kiállítás részeként kerül sor, amelynek keretében a Kohéziós Alap tevékenységének bemutatása a fent említett videófelvételek, grafikonok és egyéb tájékoztató anyagok segítségével történik.

6. A támogatásfelügyeleti bizottságok munkája

6.1. A támogatásfelügyeleti bizottságok gondoskodnak a saját munkájukra vonatkozó megfelelő tájékoztatásról. Ennek érdekében minden támogatásfelügyeleti bizottság, az általa szükségesnek vélt gyakorisággal, tájékoztatja a sajtót a felelősségi körébe tartozó projekt(ek) előrehaladásáról. A sajtóval való kapcsolattartás a bizottsági elnök feladata. Az elnököt a Bizottság képviselője segíti.

Fontos események, mint például magas szintű találkozók, illetve avatások alkalmával, a Bizottsággal és annak a tagállamokban működő képviseleti irodáival együttműködve megfelelő módon intézkedni kell.

6.2. A Bizottságnak a támogatásfelügyeleti bizottságokba delegált képviselői az illetékes országos, regionális, illetve helyi hatóságokkal együttműködve biztosítják a nyilvánosságra vonatkozóan, különösen a hirdetőtáblákra és emléktáblákra vonatkozóan elfogadott rendelkezések betartását (lásd a II. mellékletet).

A projektek végrehajtásáért felelős hatóságok a támogatásfelügyeleti bizottságoknak a nyilvánosságra vonatkozó intézkedésekkel kapcsolatban tájékoztatást adnak, és megfelelő bizonyítékokat, mint például fényképeket nyújtanak be. Az ilyen anyagokról készült másolatokat továbbítani kell a Bizottsághoz.

6.3. A bizottságok a 1164/94/EK rendelet 14. cikkének (1) bekezdésében előírt éves beszámoló elkészítéséhez szükséges minden információt továbbítanak a Bizottsághoz. Ezeknek az információknak lehetővé kell tenniük a Bizottság számára, hogy meggyőződjön e határozat rendelkezéseinek betartásáról.

7. Záró rendelkezések

Az érintett országos, regionális, illetve helyi hatóságok általuk megfelelőnek tartott kiegészítő intézkedéseket rendelhetnek el.

Továbbá konzultálnak a Bizottsággal, és tájékoztatják kezdeményezéseikről, hogy a Bizottság megfelelően részt vehessen azok megvalósításában.

E rendelkezések végrehajtásának megkönnyítése érdekében a Bizottság szükség esetén technikai segítséget nyújt.

II. MELLÉKLET

A HIRDETŐTÁBLÁKRA, EMLÉKTÁBLÁKRA ÉS PLAKÁTOKRA VONATKOZÓ KÜLÖNLEGES RENDELKEZÉSEK

A Kohéziós Alap által társfinanszírozott intézkedések láthatóságának biztosítása érdekében a tagállamok gondoskodnak a következő, tájékoztatásra és nyilvánosságra vonatkozó intézkedések betartásáról:

1. Hirdetőtáblák

Az I. melléklet 4. pontjával összhangban, az I. melléklet 4. pontjának b) alpontjában említett összeget meghaladó költségű, a Kohéziós Alap által támogatott projektek helyszínén hirdetőtáblákat kell felállítani. Ezeken a hirdetőtáblákon helyet kell fenntartani az Unió részvételére utaló információ feltüntetésére.

A hirdetőtábla méretét a tevékenység nagyságrendjéhez kell igazítani.

A hirdetőtáblán az Európai Unió részére fenntartott résznek a következő feltételeket kell kielégítenie:

- a hirdetőtábla teljes területének legalább 50 %-át foglalja el,

- szerepel rajta a szabványos európai jelkép és a következő szöveg, a következő elrendezésben:

(európai jelkép) Ezt a projektet az Európai Unió Kohéziós Alapja... %ban társfinanszírozza.

Emellett nemzeti valutában kifejezve fel kell tüntetni a projekt összes becsült költségét és/vagy a Kohéziós Alapból történő hozzájárulás összegét.

Amennyiben az illetékes országos, regionális, illetve helyi hatóságok valamely projektben való saját részvételük közlésére nem állítanak fel hirdetőtáblát, az Unió által nyújtott támogatást egy külön hirdetőtáblán kell közzétenni. Ilyen esetben az Unió részére vonatkozó fenti rendelkezéseket kell megfelelően alkalmazni.

A hirdetőtáblák legkorábban a munka befejezését követő két év elteltével távolíthatók el. Amennyiben lehetséges, a 2. bekezdés rendelkezéseivel összhangban emléktáblára cserélendők.

2. Emléktáblák

A nyilvánosság számára nyitva álló helyszíneken (repülőterek, állomások, parkolók, környezeti beruházásokhoz kapcsolódó épületek nyilvános területei, stb.) állandó emléktáblát kell elhelyezni. Az ilyen táblán az európai jelkép mellett meg kell említeni az Unió általi társfinanszírozást és a Kohéziós Alapot (lásd az 1. bekezdés szerinti példát). Minden 10 millió ECU-t meghaladó költségű projekt esetén emléktáblát kell elhelyezni.

3. Plakátok

Amennyiben egy országos, regionális, illetve helyi hatóság, vagy bármely más végső kedvezményezett 1 millió ECU-nél kisebb költségű projektre vonatkozóan hirdetőtábla, emléktábla vagy plakát felállításáról, vagy a tájékoztatás bármely más módjáról dönt, a tájékoztatásnak az Unió részvételére történő utalást is tartalmaznia kell.

[1] HL L 130., 1----994.5.25, 1. o.

[2] HL L 152., 1994.6.18, 39. o.